**Informatīvais ziņojums „Par valsts nodevu būvniecības pakalpojumiem”**

**1.Esošā situācija**

Stājoties spēkā jaunajam Būvniecības likumam būtiski tiek pārstrādāti ne tikai būvniecības procesu regulējošie normatīvie akti, bet arī ieviestas jaunas normas attiecībā uz būvniecības uzraudzību un kontroli, plānots ieviest būvkomersantu klasifikācijas sistēmu, nodrošināt Būvniecības informācijas sistēmas uzturēšanu un tajā esošo pakalpojumu klāsta paplašināšanu. Pilnībā tiek pārskatītas nacionālās normatīvās prasības, kas pašreiz ir ietvertas nacionālajos būvnormatīvos, kā arī tiek izveidota jauna iestāde būvniecības publiskai uzraudzībai - Būvniecības valsts kontroles birojs.

Saskaņā ar Ministru kabineta 29.07.2014. sēdes protokollēmuma (prot. Nr.41 30.§) „Informatīvais ziņojums "Par Būvniecības valsts kontroles biroja izveidei un uzdevumu izpildei nepieciešamajiem pasākumiem un finansējumu" un rīkojuma projekts "Par Būvniecības valsts kontroles biroja izveidei un uzdevumu izpildei nepieciešamajiem pasākumiem un finansējumu" 5.punktu, Ekonomikas ministrijai kopīgi ar Finanšu ministriju uzdots izvērtēt iespēju ieviest valsts nodevu par būvniecības pakalpojumiem (…).

Vērtējot nozares vajadzības kopumā secināms, ka, lai veiktu kvalitatīvu nacionālo projektēšanas parametru izstrādi, ir būtiski nodrošināt nozarē strādājošo profesionāļu un akadēmisko mācību spēku iesaisti. Rezultāta sasniegšanai, nākamo piecu gadu laikā nepieciešams iesaistīties Standartizācijas tehnisko komiteju (STK) darba organizēšanas procesā t.sk. nodrošinot vispusīgu informatīvā atbalsta sniegšanu no Latvijas Valsts standarta (LVS), Eiropas standartizācijas komitejas (CEN), Eiropas Komisijas Zinātniskās pētniecības centra (Joint Research Centre) un citām datubāzēm, skaidrojot un apmainoties pieredzē ar citu ES valstu standartizācijas institūciju standartu izstrādes un pārņemšanas pieredzi un nacionālo pielikumu izstrādes praksi. Vienlaikus jānorāda, ka būs jānodrošina arī jaunu Eirokodeksu standartu pārņemšana un esošo standartu grozījumu un labojumu veikšana, kur būs nepieciešams organizēt ekspertu darbu Eirokodeksa standartu izstrādāšanas jomā, kā arī nodrošināt atbilstošu grozījumu izstrādāšanu Eirokodeksa standartu nacionālajos pielikumos.

No jaunā būvniecības regulējuma izrietošo uzdevumu efektīvai izpildei ir jāveic arī kvalitatīva tirgus izpēte par dažādu faktoru ietekmi uz būvniecības nozari, tās attīstību, kā arī nozares prognozēšana un vidēja termiņa nozares attīstībai plānoto pasākumu stipro un vājo pušu detalizēta analīze.

Visu iepriekš minēto pasākumu veikšana sniegtu nepieciešamo atbalstu būvniecības dalībnieku kompetences paaugstināšanai, administratīvā sloga mazināšanai publiskos iepirkumos, vienveidīgu kvalitatīvu nosacījumu izstrādei dažādos būvniecības procesos (piem. konstrukciju projektēšanas standartu izstrāde), kuru galarezultātā sabiedrībai lietošanā nonāk kvalitatīvi uzbūvēta droša būve. Pilnveidojot un papildinot normatīvo aktu un standartu bāzi tiek nodrošināta arī iespēja izskaust nekvalitatīvus pakalpojumu sniedzējus, kas darbojas būvniecības tirgū. Veicot atbilstošu un padziļinātu izpēti par procesiem, kuru regulēšanai tiek izstrādāti normatīvie akti, iespējams iegūt pilnvērtīgu informāciju un indikatorus kvalitatīvu priekšlikumu sagatavošanai par nepieciešamajām izmaiņām regulējumā un to ietekmi uz visiem attiecīgās nozares dalībniekiem.

Augšminēto mērķu – kvalitatīva un sabiedrībai droša būvniecība, mazinot administratīvo slogu būvniecības nozarē strādājošiem, sasniegšanai nepieciešams finansējums.

Ekonomikas ministrija aprēķinājusi nepieciešamā finansējuma apmēru, ievērojot šādu sadalījumu:

1.1.Būvniecības kontroles sistēmas izveidei un nodrošināšanai nepieciešamie līdzekļi[[1]](#footnote-1)

- 2015.gadā ir 1 629 684 EUR apmērā;

- 2016.gadā un turpmāk 1 902 123 EUR gadā;

1.2.Būvniecības nozares standartu izstrādei un pilnveidošanai, kā arī nozares izpētes pasākumiem nepieciešamie līdzekļi ik gadu 70 000 EUR;

1.3.Būvniecības informācijas sistēmas pakalpojumu paplašināšanai nepieciešamie līdzekļi ik gadu 40 000 EUR;

1.4.Būvkomersantu klasifikācijas sistēmas izveidei un nodrošināšanai nepieciešamie līdzekļi:

- 2015.gadā 50 000 EUR;

-2016.gadā 8 000 EUR.

Finansēšanai piedāvāts nodevu par reģistrācijas darbībām būvkomersantu reģistrā (Likums „Par nodokļiem un nodevām” 11.panta 23.1.punkts) paredzēt kā ikgadēju un piesaistīt to būvkomersantu apgrozījumam[[2]](#footnote-2) apmēru aprēķinot:

a) no būvkomersanta kopējā veiktā būvdarbu apjoma (diagramma 1);

vai

b) no būvkomersanta pašu spēkiem veiktā būvdarbu apjoma (diagramma 2).

**2.Informācija par ekonomiski aktīviem būvkomersantiem un veiktajiem iepirkumiem**

Saskaņā ar būvkomersantu reģistrā iesniegtajiem datiem 2012.gadā pakalpojumus būvniecībā reglamentētajās jomās sniedza 3852 būvkomersanti.

Tika organizēti 2562 iepirkumi, par kopējo summu, kas sastādīja 918 697 266 eiro (Publisko iepirkumu likums - 2539 būvdarbu iepirkumi par kopējo summu 805 588 101 eiro (566 451 662 LVL), Sabiedrisko pakalpojumu sniedzēju iepirkumu likums - 23 iepirkumi 113 109 165 eiro (79 493 574 LVL) apmērā.

**Nodevas apmēra atspoguļojums atkarībā no kopējā veiktā būvdarbu apjoma:**

Diagramma 1

-līdz 50 000 EUR - 1209 būvkomersanti, jeb 31% no kopējā būvkomersantu skaita, plānotā nodeva 100 *euro* gadā;

-no 50 000 līdz 500 000 EUR – 1718 būvkomersanti, jeb 45% no kopējā būvkomersantu skaita, plānotā nodeva 500 *euro* gadā;

-no 500 000 līdz 1 milj. EUR – 365 būvkomersanti, jeb 9% no kopējā būvkomersantu skaita, plānotā nodeva 1000 *euro* gadā

-no 1 milj. līdz 5 milj. EUR – 435 būvkomersanti, jeb 11% no kopējā būvkomersantu skaita, plānotā nodeva 2000 *euro* gadā

-no 5 milj. līdz 10 milj. EUR – 67 būvkomersanti, jeb 2% no kopējā būvkomersantu skaita plānotā nodeva 3000 *euro* gadā

-vairāk par 10 milj. EUR – 58 būvkomersants, jeb 2% no kopējā būvkomersantu skaita, plānotā nodeva 5000 *euro* gadā.

**Nodevas apmēra atspoguļojums atkarībā no pašu spēkiem veiktā būvdarbu apjoma:**

Diagramma 2

-līdz 50 000 EUR - 1 522 būvkomersanti, jeb 40% no kopējā būvkomersantu skaita, plānotā nodeva 100 *euro* gadā

-no 50 000 līdz 500 000 EUR – 1629 būvkomersanti, jeb 42% no kopējā būvkomersantu skaita, plānotā nodeva 500 *euro* gadā

-no 500 000 līdz 1 milj. EUR – 316 būvkomersanti, jeb 8% no kopējā būvkomersantu skaita, plānotā nodeva 1000 *euro* gadā

-no 1 milj. līdz 5 milj. EUR – 314 būvkomersanti, jeb 8% no kopējā būvkomersantu skaita, plānotā nodeva 2000 *euro* gadā

- no 5 milj. līdz 10 milj. EUR – 40 būvkomersanti, jeb 1% no kopējā būvkomersantu skaita, plānotā nodeva 3000 *euro* gadā

- vairāk par 10 milj. EUR – 31 būvkomersants, jeb 1% no kopējā būvkomersantu skaita, plānotā nodeva 5000 *euro* gadā.

Informatīvā ziņojuma 1.nodaļa minēto pasākumu uzskaitījums un priekšlikums par nodevas aprēķiniem nosūtīts arī viedokļa sniegšanai Būvindustrijas nevalstisko organizāciju koordinācijas centram (BKC)[[3]](#footnote-3).

**3.Nodevas ieviešana un administrēšana**

Saskaņā ar Būvniecības likuma 22.pantu, lai veiktu komercdarbību vienā vai vairākās būvniecības jomās, kā arī arhitektūras vai elektroenerģētikas jomā, komersants reģistrējas būvkomersantu reģistrā, iesniedzot informāciju par visiem uz darba līguma pamata nodarbinātajiem būvspeciālistiem.

Tādējādi reģistrācija attiecīgajā reģistrā ir priekšnosacījums, lai sniegtu pakalpojumus būvniecības jomā.

Tas arī atbilst likuma „Par nodokļiem un nodevām” 1.panta otrajā punktā noteiktajam, ka valsts nodevas mērķis ir personu darbību regulēšana (kontrolēšana, veicināšana, ierobežošana). Deleģējums nodevai būvniecības jomā ir noteikts minētā likuma 11.panta 23.1 punktā – tās ir reģistrācijas darbības būvkomersantu reģistrā.

Būvkomersantu reģistrāciju, atkārtotu reģistrāciju, izslēgšanu no reģistra un reģistrā iekļautās informācijas aktualizēšanu veic Ekonomikas ministrija (turpmāk – reģistra iestāde).

Reģistra iestāde nodrošina arī reģistra uzturēšanu un vešanu, tā publisku pieejamību. Reģistrs ir iekļauts būvniecības informācijas sistēmā.

Šobrīd nodeva par reģistrācijas darbībām būvkomersantu reģistrā atbilstoši Ministru kabineta noteikumiem Nr. 116 „Būvkomersantu reģistrācijas noteikumi” noteikta 70 vai 355 eiro apmērā (atkarībā no tā vai tiek veikta pirmreizēja vai atkārtota reģistrācija būvkomersantu reģistrā). Tā tiek maksāta vienu reizi. Taču Ekonomikas ministrijas ieskatā nodeva par reģistrācijas darbībām būtu maksājama kā pirmreizēja t.i. reģistrējoties reģistrā un turpmāk kā ikgadēja, tās apmēru nosakot atbilstoši būvkomersanta iepriekšējā gada apgrozījumam (aprēķini pie šī ziņojuma 2.nodaļā iekļautas 2.diagrammas).

Ekonomikas ministrijas ieskatā, ņemot vērā augstāk minēto, papildināms ir deleģējums likumā „Par nodokļiem un nodevām”, nosakot, ka 11.panta 23.1 punktā minētā nodeva – par reģistrācijas darbībām būvkomersantu reģistrā, ir ikgadēja.

Pēc attiecīga papildinājuma nepieciešams grozīt Ministru kabineta 2014.gada 25.februāra noteikumus Nr.116 "Būvkomersantu reģistrācijas noteikumi", sasaistot ikgadējās nodevas iekasēšanu ar būvkomersanta pienākumu katru gadu līdz 30.aprīlim iesniegt reģistra iestādē informāciju par būvkomersanta darbību iepriekšējā kalendāra gadā. Savukārt pirmreizējo nodevu saglabājot tādā apmērā kā to šobrīd jau paredz augšminētie noteikumi.

Ikgadējā informācija būvkomersantu reģistrā tiek atjaunota, ja būvkomersants nomaksājis noteiktajā apmērā (nodevas apmērs nosakāms pēc pašu sniegtā pakalpojuma apmēra konkrētajā gadā) valsts nodevu par reģistrācijas darbībām būvkomersantu reģistrā. Valsts nodeva var tikt apmaksāta ar maksājumu iestādes starpniecību, kurai ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē, pirms ikgadējās informācijas iesnieguma iesniegšanas reģistrā iestādei papīra dokumenta formā vai izmantojot Valsts reģionālās attīstības aģentūras pārziņā esošā Valsts informācijas sistēmu savietotāja koplietošanas maksājuma moduli, ja minēto informāciju būvkomersants iesniedz reģistra iestādē elektroniski, aizpildot speciālu tiešsaistes formu būvniecības informācijas sistēmas tīmekļa vietnē www.bis.gov.lv. Valsts nodevas iemaksāšana notiek Valsts kases kontā.

Šī ziņojuma 1.nodaļā noteikto mērķu sasniegšanai t.sk. būvkomersantu klasifikācijas sistēmas izveidei kā arī nodevas administrēšanai nepieciešams palielināt izdevumus budžeta programmā nozaru vadība un politikas plānošana” 2015.gadā 227 336 *euro* apmērā, tajā skaitā atlīdzībai 58 066 *euro* (atalgojumam 46 638 *euro*), precēm un pakalpojumiem 166 430 *euro* un kapitālajiem izdevumiem 2 840 *euro*, 2016.gadā un turpmāk 180 946 *euro* gadā, tajā skaitā atlīdzībai 58 066 (atalgojumam 46 638 *euro*), precēm un pakalpojumiem 122 880 *euro* 2 jaunu amata vietu izveidošanai un darbības nodrošināšanai. Tas ietver darbu pie visu ar būvniecības nozares saistīto standartu izstrādes administrēšanas, t.sk. saturisku gan tehnisku pieteikumu apstrādi, nepieciešamo specifikāciju izstrādi, informācijas atlasi, maksājumu dokumentu pārbaudi, atsevišķu produktu testēšanu BIS sistēmā, darba grupu sanāksmju organizēšanu, protokolēšanu un darbu ar dokumentu apriti, iepirkumu organizēšanu un izstrādāto dokumentu vērtēšanu, kā arī Būvkomersantu klasifikācijas sistēmas izveidi.

Tāpat valsts būvniecības kontroles un uzraudzības sistēmas izveidei un nodrošināšanai nepieciešams paredzēt līdzekļus budžeta programmā 20.00.00 “Būvniecība” 2015.gadā 1629 684 euro apmērā, tajā skaitā atlīdzībai 1 302 869 euro (atalgojumam 1 006 447 euro), precēm un pakalpojumiem 286 894 euro un kapitālajiem izdevumiem 39 921 euro, 2016.gadā un turpmāk 1 902 123 euro gadā, tajā skaitā atlīdzībai 1 575 308 euro (atalgojumam 1 220 872 euro), precēm un pakalpojumiem 286 894 euro un kapitālajiem izdevumiem 39 921 euro.

**4.Būvniecības nevalstisko organizāciju viedoklis par nodevas ieviešanu būvniecības pakalpojumiem**

Izskatot jautājumu par ikgadējās nodevas ieviešanu BKC dalībnieku 2014.gada 24.septembra pilnsapulcē, tika atbalstīta šādas nodevas ieviešanas nepieciešamība.

Diskutējot par nodevas piemērošanas apjomu un izlietošanas mērķiem tika nolemts, ka ir atbalstāma speciāla fonda izveide, kura finansējums tie izlietots:

1. būvniecības nozarei nepieciešamo tehnisko normatīvu izstrādei;
2. būvuzņēmumu klasifikācijas ieviešanai;
3. Būvniecības padomes darba administrēšanai (padomes locekļiem atalgojumu neparedzot) un ekspertu atalgojumam pēc Būvniecības padomes pieprasījuma;
4. BIS pilnveidošanai.

Savukārt nodeva tiek piemērojama, kā ikgadēju reģistrācijas maksa Būvkomersantu reģistrā, kas sastāda 100 eiro apmērā.

Vienlaikus BKC pilnsapulce kategoriski iebilda attiecībā par iegūtā finansējuma novirzīšanu Valsts būvniecības kontroles biroja funkciju finansēšanai.

**Secinājumi**

Ekonomikas ministrija ir veikusi aprēķinus par iespējām finansēt būvniecības nozares kvalitatīvai attīstībai nepieciešamos pasākumus, mainot nodevas par reģistrācijas darbībām būvkomersantu reģistrā apmēru un maksāšanas kārtību. Šīs nodevas iekasēšanai par pamatu izmantojams aprēķins, kas atspoguļots 2.diagrammā t.i. būvniecības nodevu būtu nepieciešams rēķināt no būvdarbu apjoma, ko būvkomersants veicis saviem spēkiem, lai novērstu situāciju, ka nodeva tiek iekasēta gan no ģenerāluzņēmēja gan apakšuzņēmējiem par vienu un to pašu būvdarbu apjomu.

Informācija par būvkomnersanta paša spēkiem veiktajiem būvdarbiem tiek ik gadu iesniegta būvkomersantu reģistrā, tādējādi tā ir aktuāla un pieejama aprēķinu veikšanai. Par šāds nodevas apmēru komersantam var nosūtīt paziņojumu Būvniecības informācijas sistēmas ietvaros[[4]](#footnote-4).

Nodevas ir diferencētas atkarībā no būvkomersanta veikto darbu apjoma konkrētajā gadā, tādējādi nodrošinot taisnīgāku pieeju nozares finansēšanas jautājumā t.i. komersantam ar lielāku apgrozījumu nosakot lielāku maksājamo nodevu, savukārt komersantam ar mazāku apgrozījumu – attiecīgi mazāku maksājamo nodevu.

Piedāvātais nodevu apmērs ļauj finansēt nepieciešamos pasākumus šī ziņojuma 1.nodaļā izvirzīto mērķu sasniegšanai.

Nozares nevalstiskas organizācijas sniegušas priekšlikumu par nodevas noteikšanu vienādā apmērā – 100 EUR visiem būvkomersantiem.

Ekonomikas ministre D.Reizniece - Ozola

Vīza: Valsts sekretāra vietā

Stratēģiskās plānošanas

un resursu vadības departamenta direktore V.Feodorova

14.11.2014.

1 876

Oša

67013031, ilze.osa@em.gov.lv

1. Norādīti Ministru kabineta 29.07.2014. sēdes protokollēmuma (prot. Nr.41 30.§) 3.punktā. [↑](#footnote-ref-1)
2. Nodevu piemēro būvkomersantiem, kas veic būvdarbus vai būvdarbu uzraudzības pakalpojumus. Nodeva netiek piemērot personām, kas sniedz pakalpojumus tikai arhitektūras un projektēšanas jomā. [↑](#footnote-ref-2)
3. Saskaņā ar sniegto informāciju, BKC sastāvā ietilpst 22 nevalstiskās organizācijas, kas apver praktiski visus būvniecības nozarē strādājošos. [↑](#footnote-ref-3)
4. Saskaņā ar Ministru kabineta 2011.gada 19.oktobra noteikumos [Nr.799](http://www.likumi.lv/doc.php?id=238298&from=off%20) „[Būvkomersantu reģistrācijas noteikumi](http://www.likumi.lv/doc.php?id=238298)” noteikto, būvkomersanti būvniecībā raksturojošas ziņas sniedz atbilstoši komersanta reģistrācijas datumam būvkomersantu reģistrā. Līdz ar to, precīza informācija par būvniecības apjomiem 2013.gadā būs pieejama 2014.gada sākumā. Savukārt saskaņā ar jauno regulējumu - Ministru kabineta 2014.gada 25.februāra noteikumiem [Nr.116](http://www.likumi.lv/doc.php?id=238298&from=off%20) „[Būvkomersantu reģistrācijas noteikumi](http://www.likumi.lv/doc.php?id=238298)” (stāsies spēkā 01.10.2014.) turpmāk informāciju par iepriekšējā kalendārajā gadā paveikto (sākot ar informāciju par 2014.gadu) katru gadu būs jāsniedz līdz 30.aprīlim. [↑](#footnote-ref-4)